ถอดข้อมูลระหว่างการเดินทาง
มีคำกล่าวว่า “การเดินทางจะสร้างความหมายให้กับชีวิตในอนาคต” ซึ่งผู้เขียนคิดว่ามันมีความเป็นจริง
30 พ.ค. 2559

โดย...สุรพล โอภาสเสถียร
มีคำกล่าวว่า “การเดินทางจะสร้างความหมายให้กับชีวิตในอนาคต” ซึ่งผู้เขียนคิดว่ามันมีความเป็นจริง การนัดหมาย การวางแผน ไปสนามบิน รอขึ้นเครื่อง นั่ง-นอน-อ่าน-ดู ทั้งหนังสือ ภาพยนตร์ นำเอาสิ่งที่บันทึกในโทรศัพท์มือถือ ออกมาดูอย่างละเมียดละไมอีกครั้งอย่างช้าๆ ตรึกตรองถึงความหมายและความตั้งใจที่จะทำสิ่งต่างๆ ในอนาคตอันใกล้ เพราะเมื่อเครื่องบินถึงที่หมายปลายทาง วัฏจักรของการดำเนินชีวิตก็เริ่มหมุนต่อไป ผู้เขียนไปสะดุดกับข้อมูลที่น่าสนใจเลยขอนำมาขยายความต่อดังนี้ครับ
1.ในปี 2559 เรื่องของ Digital คงจะเข้มข้นและมีความหมายมากขึ้นไปอีก มันคงไม่หยุดแค่การมีสื่อสังคมออนไลน์ หรือแอพ (Application) ที่ชาญฉลาดแบบเจ๋งๆ เท่านั้น แต่มันหมายถึงการแหกคอกแหกกฎเดิมๆ เช่น โดรนเพื่อการเกษตร การพาณิชย์ ยานยนต์ไร้คนขับ หุ่นยนต์ในชีวิตประจำวัน นาฬิกาหรือสายข้อมือดูแลสุขภาพ ยานอวกาศแบบใช้ซ้ำ การทำอะไรทุกสิ่งอย่างบนระบบอินเทอร์เน็ต การไม่มีไวไฟ (Wifi) คือหายนะของการใช้ชีวิต การติดต่อสื่อสาร ชีวิตมีแต่เร่ง เร่ง และเร่งขึ้นไปอีก
2.ในปี 2559 เจ้าของธุรกิจขนาดเล็ก ขนาดจิ๋ว ซึ่งมีพลังและความเข้าใจทางการเมืองในมุมของตัวเองน่าจะผันตัวเองมาเป็น “ชนชั้นกลางหัวก้าวหน้า” แน่นอนว่าบางกลุ่มอาจจะสุดโต่ง แต่คงจะต่อรองกับพวกอนุรักษนิยมในธุรกิจขนาดใหญ่ได้บ้าง เราจะเห็นได้จากผู้ประกอบการในต่างจังหวัดที่มีพื้นฐานการศึกษาดีๆ มากขึ้นๆ
3.ในปี 2559 การออกและเสนอกฎหมาย กฎระเบียบใหม่ๆ จะเห็นชัดเจนมากขึ้น กฎหมายการฟื้นฟูธุรกิจเอสเอ็มอี กฎหมายการล้มละลายของบุคคลธรรมดาที่ยื่นเรื่องได้เองไม่ต้องรอเจ้าหนี้ฟ้อง กฎหมายระบบการชำระเงิน กฎหมายหลักประกันทางธุรกิจที่หลากหลาย กฎหมายการทำธุรกิจเชิงสังคม และแน่นอนกฎหมายภาษีอากรที่ออกมาสร้างต้นทุนให้กับพฤติกรรมที่ไม่พึงประสงค์ในแง่การบริโภคที่ทำร้ายสุขภาพของผู้คน
4.ปี 2559 การทำธุรกรรมทางการเงินพื้นฐาน เช่น ฝาก ถอน รับ จ่าย โอน รับชำระเงิน รับชำระหนี้ อาจไม่ต้องใช้สถาบันที่เรียกว่าธนาคารอีกต่อไปในบางกรณี เพราะผู้คนคงจะไม่ยอมจ่ายค่าธรรมเนียมแสนแพงที่ไม่สะดวก ขาดเหตุและผล ทำไมเราถอนเงินของเราด้วยสมุดคู่ฝากที่เคาน์เตอร์ของธนาคารที่เราฝากเงินในต่างจังหวัดเพียง 2-3 หมื่นบาท เราต้องเสียค่าทำรายการ 25 บาท 35 บาท มันมีการขนเงินจากกรุงเทพฯ ไปให้เราที่ต่างจังหวัดหรืออย่างไร มันคือการโอนตัวเลขในระบบเท่านั้น ทำไมต้องจ่ายค่าธรรมเนียมแสนแพง...ไม่เข้าใจ
ท่านผู้อ่านที่รักและเคารพทุกท่าน ขีดความอดทนในทุกเรื่องที่ผู้บริโภคต้องจ่ายแบบง่ายๆ ไม่เข้าใจ จะล้มหายตายจากไปในไม่ช้า ที่สำคัญคนที่เข้าไม่ถึง ใช้ไม่เป็น ไม่สามารถหาเครื่องมือสื่อสารจำนวนหนึ่งจะถูกทิ้งไว้ข้างหลัง อยู่อย่างล้าหลังหรือไม่ ผู้บริหารรัฐจะทำอย่างไร การบริหารรัฐกิจจะทำอย่างไร คำตอบรอทุกท่านอยู่เบื้องหน้าแล้วครับ